Diari Oficial de la Generalitat Valenciana


Sumari del DOGV 9888, del 09-07-2024 (2024/6674)

RESOLUCIÓ de 4 de juliol de 2024, del director general de Labora, Servei Valencià d'Ocupació i Formació, per la qual es regula i es concedix una subvenció directa a la Diputació Provincial de Castelló per a la contractació o assignació de personal propi per a la realització d'accions dirigides a l'emprenedoria i servicis de suport a iniciatives emprenedores en municipis en risc de despoblament.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6674


Organisme emissor
:   Labora Servei Valencià d'Ocupació i Formació

Tipus de document
:   Resolució

RESOLUCIÓ de 4 de juliol de 2024, del director general de Labora, Servei Valencià d'Ocupació i Formació, per la qual es regula i es concedix una subvenció directa a la Diputació Provincial de Castelló per a la contractació o assignació de personal propi per a la realització d'accions dirigides a l'emprenedoria i servicis de suport a iniciatives emprenedores en municipis en risc de despoblament. [2024/6674]  
  
L'article 49.3 de l'Estatut d'Autonomia de la Comunitat Valenciana establix que la Generalitat té la competència exclusiva en matèria de gestió de les funcions del Servei Públic d'Ocupació Estatal en l'àmbit del treball, l'ocupació i la formació, i Labora, Servei Valencià d'Ocupació i Formació (d'ara en avant, Labora), és l'òrgan que té a càrrec seu l'impuls i l'execució de la política de la Generalitat en matèria d'orientació laboral en el mercat de treball i formació professional, tal com s'establix en l'article 2 de la Llei 3/2000, de 17 d'abril, per la qual es crea Labora.  
D'acord amb el que es preveu en el títol III de la Llei 3/2023, de 28 de febrer, d'ocupació (d'ara en avant, LO), les polítiques actives d'ocupació (art. 31) són el conjunt de servicis i programes d'orientació, intermediació, ocupació, formació en el treball i assessorament per a l'autoocupació i l'emprenedoria dirigits a impulsar la creació d'ocupació i a millorar les possibilitats d'accés a una ocupació digna, per compte d'altri o pròpia, de les persones demandants dels servicis d'ocupació, al manteniment i la millora de la seua ocupabilitat i el foment de l'esperit empresarial i de l'economia social. L'article 4 de l'esmentada LO establix, entre els objectius de la política d'ocupació, el foment d'iniciatives d'emprenedoria i l'impuls a la creació de llocs de treball de qualitat.  
  
L'article 7 de l'LO preveu la col·laboració i cooperació de les corporacions locals amb les altres administracions per a l'assoliment dels objectius de la política d'ocupació i l'establiment dels mecanismes de col·laboració pels servicis públics d'ocupació de les comunitats autònomes amb les entitats locals per a afavorir la marxa i el desenvolupament de les polítiques actives d'ocupació. En el mateix sentit, l'article 25 indica que les entitats locals han de col·laborar amb els servicis públics d'ocupació autonòmics per a coadjuvar al compliment dels objectius de l'article 4, al qual ja s'ha fet referència.  
L'article 2.1 de la Llei 3/2000, de 17 d'abril, per la qual es crea Labora, atribuïx a l'organisme esmentat l'impuls i l'execució de les polítiques actives d'ocupació. També s'establix com una de les seues funcions el fet d'oferir i prestar servicis de suport que faciliten la inserció laboral i la millora ocupacional.  
La possibilitat de concessió de subvencions es reconeix en l'article 2.2.b de la referida Llei 3/2000, i l'article 14 del Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de Labora, prescriu que la Direcció General de Labora té atribuïda la facultat d'ordenar i aprovar les resolucions necessàries per al desenvolupament de les actuacions de Labora, a proposta de cada òrgan competent. Igualment, l'article 32 de l'LO regula la possibilitat de col·laboració público-pública mitjançant subvencions públiques per a gestionar la política d'ocupació.  
  
L'article 22.2.a de la Llei 38/2003, de 17 de novembre, general de subvencions (d'ara en avant LGS) regula la possibilitat de concessió de subvencions de manera directa, en concret, les subvencions previstes nominativament en els pressupostos Generals de l'Estat, de les Comunitats Autònomes o de les Entitats locals, en els termes que s'arrepleguen en la normativa reguladora d'estes subvencions.  
Així mateix, l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (text inclòs mitjançant el Decret llei 1/2022, de 22 d'abril, del Consell) indica que podran concedir-se de manera directa les subvencions previstes nominativament en la Llei de pressupostos de la Generalitat; s'entenen així aquelles en què l'objecte, la dotació pressupostària i el destinatari figuren inequívocament en els seus annexos, i s'hi afegix que estes subvencions es formalitzen mitjançant resolució de la persona titular del departament gestor del crèdit pressupostari al qual s'imputa l'ajuda. Igualment, s'establix que esta resolució de concessió tindrà caràcter de bases reguladores de la subvenció, i s'indiquen els aspectes que, com a mínim, ha de contindre l'instrument jurídic esmentat.  
  
En el Pressupost de la Generalitat per a 2024 figura, en el capítol IV del subprograma 322C04, «Inserció laboral», la línia de subvenció S1598, «Col·laboració amb les tres diputacions provincials per a l'emprenedoria en municipis en risc de despoblament», amb una dotació adequada i suficient per al finançament d'estes ajudes. La línia esmentada està inclosa en el Pla estratègic de subvencions 2023-2025.  
  
D'acord amb l'article 36 de la Llei 7/1985, de 2 d'abril, reguladora de les bases del règim local, i article 50 de la Llei 8/2010, de 23 de juny, del règim local de la Comunitat Valenciana, les diputacions provincials són competents en matèria de cooperació al desenvolupament econòmic i social del territori provincial, d'acord amb les competències de les altres administracions públiques.  
A través de la Subdirecció General d'Orientació i Intermediació Laboral, es pretén que la Diputació Provincial de Castelló col·labore amb Labora per a la contractació o assignació de personal propi per a la realització d'accions dirigides a la capacitació per a l'emprenedoria i els servicis de suport a iniciatives emprenedores en municipis en risc de despoblament.  
D'esta manera, esta resolució és un instrument l'objectiu final del qual és afermar, reforçar i potenciar els servicis d'emprenedoria, autoocupació, motivació, suport i altres actuacions relacionades amb la matèria, a persones en territoris en risc de despoblament inscrites en Labora com a demandants d'ocupació, a través de la cooperació entre l'Administració autonòmica i la local, els resultats del qual serviran per a valorar la possible continuació d'esta relació o cooperació mitjançant els instruments jurídics més adequats.  
Igualment, en compliment del que es preveu en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, s'ha inclòs, entre les obligacions de les entitats beneficiàries, i atesa la naturalesa de l'activitat i l'objecte de les subvencions, la necessitat de complir unes exigències concretes de caràcter social, ambiental i ètiques.  
En virtut de l'article 160.4.d de l'esmentada Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que establix que la concessió de subvencions nominatives és competència de les persones titulars de les conselleries i les que exercixen la presidència o direcció dels organismes autònoms i altres entitats de dret públic dependents d'estes, resolc:  
  
  
Primer. Objecte  
Esta resolució té per objecte regular la concessió directa d'una subvenció de caràcter nominatiu destinada a la contractació de personal tècnic qualificat i personal de suport o assignació de personal propi, per a la realització d'accions dirigides a l'emprenedoria i servicis de suport a iniciatives emprenedores en municipis en risc de despoblament.  
  
  
Segon. Entitat beneficiària  
L'entitat beneficiària de la subvenció directa és la Diputació Provincial de Castelló, CIF K3280231E.  
  
Tercer. Persones participants  
Seran participants les persones demandants d'ocupació inscrites en un Espai Labora i que el seu domicili de residència o notificació en Labora es trobe en algun dels municipis en risc de despoblament de la Comunitat Valenciana.  
Amb l'objectiu de complir els indicadors proposats en el marc de Garantia Juvenil Plus 2021-2027, es prestarà una especial atenció al col·lectiu de persones jóvens.  
S'establix que almenys el 55 % de les persones participants siguen dones, llevat que no hi haja un nombre de dones demandants d'ocupació suficient i quede degudament acreditat.  
  
Quart. Activitat subvencionada  
L'import de l'ajuda anirà destinat a la contractació del personal qualificat i de suport, contractat o propi, assignat al projecte, per a la realització d'itineraris o accions dirigits a la capacitació per a l'emprenedoria i servicis de suport a iniciatives emprenedores en municipis en risc de despoblament. La qualificació del personal tècnic i de suport serà, per a cada cas, l'establida en la Llei 4/2021, de la funció pública valenciana, per als grups d'A2, C1 i C2, respectivament.  
  
Les accions d'orientació hauran de desenvolupar-se d'acord amb el que s'establix en el Reial decret 438/2024, de 30 d'abril, pel qual es desenvolupa la cartera comuna de servicis del Sistema Nacional d'Ocupació i els servicis garantits establits en la Llei 3/2023, de 28 de febrer, d'ocupació.  
  
Quint. Activitats de participació col·laborativa  
Labora durà a terme la formació del personal adscrit a este projecte en relació amb l'aplicació informàtica per a la gestió i mecanització de les accions desenvolupades.  
L'entitat beneficiària es compromet a realitzar la difusió de les seues actuacions en els Espai Labora situats en el seu àmbit de referència.  
El personal tècnic de Labora podrà realitzar visites concertades a l'entitat per a afavorir la participació col·laborativa. D'estes visites s'alçarà una acta que quedarà arreplegada en la memòria d'activitats d'esta entitat.  
  
Sext. Crèdit pressupostari  
El finançament de les actuacions subvencionades es realitzarà amb càrrec al capítol IV, del subprograma pressupostari 322C04, «Inserció Laboral», línia nominativa de subvenció S1598, «Col·laboració amb les tres diputacions provincials per a l'emprenedoria en municipis en risc de despoblament», dotada amb un import total de 300.000,00 €, inclosa en el pressupost de Labora per a l'exercici 2024.  
  
La quantia màxima de la subvenció per a la Diputació Provincial de Castelló, d'acord amb la distribució establida en la Llei de pressupostos de la Generalitat per a 2024, és de 138.108,00 € (cent trenta-huit mil cent huit euros).  
  
Sèptim. Gastos subvencionables  
D'acord amb el que s'establix en l'article 31 de l'LGS, es consideren gastos subvencionables els que, de manera indubtable, responen a la naturalesa de l'activitat subvencionada i resulten estrictament necessaris per a executar-la, i hagen sigut contrets durant el període d'execució establit per a la realització de l'activitat objecte de l'ajuda; en este cas, des de l'1 de gener fins al 31 de desembre de 2024.  
  
S'entendrà també com a gasto subvencionable el que s'haja generat en el període d'execució i es trobe en període d'ingrés voluntari no vençut; s'haurà d'acreditar el pagament efectiu quan es produïsca, en tot cas, abans del 15 de febrer de 2025. No s'acceptaran gastos corresponents a períodes diferents dels previstos en la resolució.  
  
Els gastos d'execució no han de ser superiors al valor de mercat.  
  
Es consideraran costos elegibles:  
1. Els costos salarials i de cotització a la Seguretat Social del personal que desenvolupe les activitats descrites en esta resolució, siga personal propi designat per l'entitat beneficiària o personal contractat específicament per a esta finalitat.  
Només s'entendran com a cost salarial les percepcions econòmiques per la prestació del servici, amb exclusió de dietes, indemnitzacions i bestretes a conseqüència de l'activitat laboral, retribucions de vacacions no gaudides o altres percepcions que no tinguen la consideració de salarials.  
No seran costos elegibles els períodes en què la persona treballadora es trobe en situació d'incapacitat per malaltia o accident, siguen comuns o professionals, ni els supòsits de permís de maternitat o paternitat, ja que les quanties percebudes pel personal en estos períodes no retribuïxen treball efectiu, sinó que es tracta de prestacions econòmiques derivades de situacions incloses en l'àmbit de protecció de la Seguretat Social, amb independència que el pagament de part del període puga correspondre a l'entitat beneficiària.  
2. Els costos indirectes en els quals s'incórrega, necessaris per a la realització de les accions, tindran un límit màxim del 15 % del total del pressupost assignat.  
Estos costos indirectes seran gastos en recursos materials i en lloguer de recursos tecnològics.  
En tot cas, els costos subvencionables han de respondre a gastos reals, efectivament realitzats, pagats i acreditats mitjançant informe visat per la intervenció de l'entitat beneficiària.  
  
Octau. Obligacions de l'entitat beneficiària  
A més de les que establixen els articles 13 i 14 de l'LGS i la resta de normativa que s'hi aplica, són obligacions de les entitats beneficiàries les següents:  
1. Subministrar les dades i la informació que li siga requerida per Labora en qüestions relacionades amb les subvencions concedides i amb el compliment de les obligacions previstes en la llei de transparència.  
  
2. Disposar dels locals o espais i dels mitjans tècnics adequats per al desenvolupament del treball de les persones nomenades o contractades.  
  
3. Conservar la documentació i els registres que afecten el compliment de l'objecte de les ajudes i les dades estadístiques, i una altra documentació concernent al finançament, en format electrònic, per un període de cinc anys des que s'abone el saldo de l'operació financera. Això, mentres puguen ser objecte de control, sent estos originals o còpies certificades d'acord amb estos.  
4. Comunicar a la subdirecció general amb competències en matèria d'orientació i intermediació laboral de Labora l'obtenció d'altres subvencions, ajudes, ingressos o recursos per al finançament de les mateixes activitats i finalitats subvencionades en la present resolució procedents de qualsevol altra administració o entitat pública o privada, autonòmica, nacional o de la Unió Europea, així com qualsevol incidència o variació que es produïsca en relació amb la subvenció concedida. Esta comunicació s'ha de fer tan prompte com es conega el fet i s'ha d'acreditar documentalment l'import, la procedència i l'aplicació de les ajudes esmentades.  
5. Utilitzar les aplicacions informàtiques que pose a disposició Labora per al registre, emmagatzematge i gestió de dades, mecanitzant immediatament les accions que es realitzen, una vegada habilitades estes aplicacions per al seu ús.  
6. Donar visibilitat a l'origen dels fons rebuts en la documentació i mitjans de difusió de les accions subvencionades.  
  
Nové. Comunicacions, coordinació i gestió ordinària  
Tots els documents que es remeten a Labora durant l'execució de la subvenció hauran de presentar-se telemàticament per mitjà del tràmit «Sol·licitud general única de la GVA»: Tràmit general - seu electrònica - Generalitat Valenciana (gva.es), s'hi ha d'indicar l'òrgan administratiu al qual es dirigixen; en este cas, la Subdirecció General d'Orientació i Intermediació Laboral de Labora, Servei Valencià d'Ocupació i Formació (per a fer-ho, seleccionar «Sector públic», «Labora» i, en l'àmbit territorial, «Serveis centrals»).  
Les reunions de coordinació amb l'òrgan instructor, en este cas, la subdirecció general amb competències en matèria d'orientació i intermediació laboral, seran les necessàries per al desenvolupament ordinari d'esta resolució i podran sol·licitar-se per la via que es considere més convenient, sense que siga necessària la seua tramitació pel tràmit de «Sol·licitud general única de la GVA».  
Així mateix, correspondrà a l'òrgan instructor dur a terme la funció de gestió ordinària de la subvenció concedida, que es basarà en la comprovació dels informes realitzats per la intervenció de la Diputació sobre els gastos imputables a la subvenció. Les actuacions de comprovació podran incloure la sol·licitud de tota aquella documentació que Labora estime oportuna.  
  
Dècim. Inici, duració i termini d'execució  
La duració i el termini d'execució de les actuacions d'orientació i prospecció previstes en esta resolució serà des de l'1 de gener fins al 31 de desembre de 2024.  
L'entitat ha de comunicar formalment a la subdirecció general amb competències en matèria d'orientació i intermediació laboral, de Labora, l'inici de l'activitat o, si és el cas, la renúncia a la subvenció, en un termini màxim de 20 dies naturals comptats des de l'endemà de la notificació d'esta resolució.  
  
Onzé. Bestretes  
Una vegada notificada la present resolució, l'entitat beneficiària podrà sol·licitar un acompte de fins al 80 % de l'ajuda concedida, d'acord amb l'article 44.4 de la Llei 8/2023, de 27 de desembre, de pressupostos de la Generalitat per a l'exercici 2024, en relació amb l'article 171 de la Llei 1/2015, de 6 de febrer. Com que es tracta d'administracions públiques de caràcter territorial, el pagament anticipat no requerirà la constitució de garanties.  
Per a procedir al pagament de l'acompte serà necessari que l'entitat haja comunicat prèviament l'inici de les activitats, com s'establix en el resolc anterior.  
No es podrà realitzar el pagament de l'acompte de la subvenció mentres l'entitat beneficiària no es trobe al corrent en el compliment de les seues obligacions de rendició de comptes anuals davant de la Sindicatura de Comptes i en les obligacions tributàries i davant de la Seguretat Social, i que no siga deutora per resolució ferma de procedència de reintegrament.  
  
Dotzé. Justificació. Termini  
L'entitat beneficiària ha de presentar la documentació justificativa final davant de la subdirecció general amb competències en orientació i intermediació laboral de Labora, amb data límit el 15 de febrer de 2025.  
  
Tretzé. Justificació. Documentació. Comprovació i control de l'activitat  
La documentació que s'ha de presentar juntament amb la justificació és la següent:  
1. Certificat en el qual la persona que ostente la secretaria o la intervenció de la Diputació, o òrgan corresponent, en què faça constar expressament:  
- Relació nominal de les persones contractades o adscrites, la seua categoria professional, rebut de liquidació de les cotitzacions (RLC) i percentatge d'imputació a les activitats subvencionades.  
- Import total dels costos de personal i desglossament d'este import per cada persona, contractada o pròpia, de la Diputació assignada a les actuacions i segons es tracte de personal tècnic o de suport.  
- Alta en la Seguretat Social de les persones treballadores i informe de dades per a la cotització.  
- Declaració de retencions i ingressos a compte de l'IRPF.  
- Relació de factures pagades i vinculades al projecte.  
- Si és el cas, justificant del reintegrament dels fons no utilitzats en el compte de Labora, ES08 2225 2129 9280 5557 1442.  
Així mateix, remissió de la llista del personal, tant tècnic com de suport, contractat per a realitzar les accions d'emprenedoria i còpia dels contractes subscrits a este fi. També, remissió de la llista de les persones de la mateixa Diputació provincial assignades per a realitzar les accions esmentades i còpia dels actes i resolucions d'assignació realitzades per a la Diputació.  
2. Certificat de la persona que ostente la secretaria o la intervenció de l'entitat relatiu als pagaments realitzats.  
3. Certificat de la persona que ostente la secretaria o la intervenció de l'entitat relatiu al fet que les contractacions no s'emmarquen en l'àmbit de les ofertes públiques d'ocupació regulades en el text refós de la Llei de l'Estatut bàsic de l'empleat públic, aprovat pel Reial decret legislatiu 5/2015, de 30 d'octubre.  
4. Justificació de les accions de publicitat sobre el finançament de les ajudes per part de Labora. Quant a això, han d'adjuntar-se fotografies, captures de pantalla de pàgines web, cartells informatius, notes de premsa o qualsevol altra acreditació.  
5. Memòria d'activitats realitzades en l'execució del projecte.  
L'entitat haurà de conservar els llistats i documents que acrediten la informació aportada.  
A més de la remissió dels documents esmentats que fan de control administratiu, el personal tècnic de Labora podrà realitzar visites in situ al lloc de realització de les activitats d'emprenedoria a l'efecte de portar un control material de la correcta realització d'estes.  
  
Catorzé. Pagament  
Una vegada presentada la justificació, es dictarà la resolució de liquidació i s'entregarà la quantitat que resulte justificada d'acord amb l'objecte de la subvenció, i es descomptarà, si és el cas, l'import de la bestreta, o bé es requerirà el reintegrament de les quantitats percebudes indegudament si la quantitat justificada és inferior a l'import ja rebut.  
  
D'acord amb el que es preveu en l'article 19.5 de l'LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida.  
  
  
Quinzé. Minoració, anul·lació i reintegrament  
Serà procedent el reintegrament de les quantitats percebudes i l'exigència de l'interés de demora corresponent, des del moment del pagament de subvenció, total o parcial, fins a la data en què s'acorde la procedència del reintegrament o la data en què el deutor ingresse el reintegrament, si és anterior, en els supòsits que establix l'article 37.1 de l'LGS. El reintegrament es reclamarà pel procediment que preveu l'article 172 de la Llei 1/2015, de 6 de febrer.  
L'incompliment dels requisits, condicions i obligacions establits en la present resolució i altres normes aplicables donarà lloc a la pèrdua total o parcial del dret al cobrament de la subvenció o, amb l'oportú procediment previ de reintegrament, a l'obligació de retornar totalment o parcialment la subvenció percebuda i els interessos de demora que puguen correspondre des de la data del pagament de la subvenció fins que s'aprove la procedència del reintegrament d'esta. Si es tracta de quantitats concedides però no anticipades, serà procedent la minoració corresponent.  
En el cas d'incompliments parcials, que no afecten les característiques essencials del projecte, Labora determinarà la quantitat que l'entitat beneficiària ha de reintegrar o minorar per a respondre al principi de proporcionalitat en funció dels costos justificats i les actuacions acreditades, llevat que puga constituir causa de reintegrament total. Això de conformitat amb el que es disposa en l'article 37.2 de l'LGS, en relació amb la lletra n de l'article 17.3 d'esta llei.  
  
Setzé. Base de dades nacional de subvencions.  
Les subvencions regulades en la present resolució s'integraran en el Sistema Nacional de Publicitat de Subvencions mitjançant la remissió de la informació a la Base de dades nacional de subvencions.  
  
  
Desseté. Dret de la competència i compatibilitat  
1. Esta subvenció és compatible amb el mercat comú i no està subjecta a comunicació o notificació a la Comissió Europea, atés que no li és aplicable el que s'establix en l'article 107.1 del Tractat de funcionament de la Unió Europea perquè està destinada a una entitat pública per a la realització d'obres o servicis d'interés general i social i, per tant, no pot afectar els intercanvis comercials, ja que no falseja ni amenaça falsejar la competència.  
En la tramitació d'esta subvenció s'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en la present resolució no necessita la notificació esmentada, perquè no reunix els requisits de l'article 107 del Tractat de funcionament de la Unió Europea, ja que el destinatari directe és una entitat local que exercix poders públics i té caràcter d'administració pública.  
2. Esta subvenció és compatible amb altres subvencions, ajudes, ingressos o recursos per a la mateixa finalitat procedents de qualsevol administració pública o privada, nacionals o de la Unió Europea, o d'organismes internacionals, sempre que, de manera individual o acumulada, no se supere el cost de l'activitat subvencionada; en este cas serà procedent el reintegrament d'esta activitat.  
  
Dihuité. Transparència, subministrament d'informació i dades obertes  
  
1. L'entitat beneficiària ha de complir amb les obligacions de transparència que hi corresponga, d'acord amb la seua naturalesa pública, en relació amb la Llei 19/2013, de 9 de desembre, de transparència, accés a la informació i bon govern (d'ara en avant, Llei 19/2013), i la Llei 1/2022, de 13 d'abril, de transparència i bon govern de la Comunitat Valenciana (d'ara en avant, Llei 1/2022).  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions previstes en l'apartat anterior, l'entitat beneficiària ha de donar la publicitat adequada del caràcter públic del finançament de programes, activitats, inversions o actuacions, de qualsevol classe, que siguen objecte de subvenció, incloent-hi el logotip del SEPE (Servici Públic d'Ocupació Estatal), el COE (Centre d'Orientació, Emprenedoria, Acompanyament i Innovació), la Generalitat Valenciana i Labora, en mitjans de difusió com ara cartells, materials impresos, mitjans electrònics o audiovisuals i en qualsevol altre format de publicitat que es faça de l'activitat subvencionada.  
  
3. L'entitat beneficiària de la subvenció està obligada a subministrar a l'entitat concedent, amb un requeriment previ, tota la informació que siga necessària per al compliment de les obligacions previstes en les lleis de transparència que estes requerisquen, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha realitzat el requeriment podrà acordar, amb prèvia advertència i audiència a l'interessat, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Denové. Responsabilitat social  
L'entitat beneficiària, durant l'execució del programa, haurà de tindre en compte els següents compromisos de caràcter social:  
- La promoció de la igualtat entre hòmens i dones a l'hora de realitzar l'objecte de la subvenció.  
- Garantir l'oficialitat de les llengües de la Comunitat Valenciana en la publicitat, imatge, cartelleria i materials, en qualsevol suport.  
  
- Que l'ús de la documentació generada en l'execució de la subvenció es presente preferentment per mitjans electrònics.  
- Procurar que l'ús d'equips d'impressió, ordinadors, monitors, paper per a còpies i altres elements similars siguen respectuosos amb el medi ambient.  
- En cas que l'entitat dispose de pla d'igualtat, que el mateix es trobe inscrit en el registre corresponent de la Comunitat Valenciana.  
  
  
Vinté. Règim jurídic aplicable  
Esta subvenció es regirà, a més del que es preveu en esta resolució, pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; Llei 38/2003, de 17 de novembre, general de subvencions, i pel Reial decret 887/2006, de 21 de juliol, pel qual aprova el seu reglament; Llei 47/2003, de 26 de novembre, general pressupostària; en la Llei 39/2015, d'1 d'octubre, del procediment administratiu comú de les administracions públiques; en la Llei 40/2015, d'1 d'octubre, de règim jurídic del sector públic; el Reial decret 438/2024, de 30 d'abril, pel qual es desenvolupa la Cartera comuna de servicis del Sistema Nacional d'Ocupació i els servicis garantits establits en la Llei 3/2023, de 28 de febrer, d'ocupació; el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra d'Ucraïna; Llei 8/2023, de 27 de desembre, de pressupostos de la Generalitat per a l'exercici 2024; el text refós de la Llei sobre infraccions i sancions en l'Orde Social, aprovat pel Reial decret legislatiu 5/2000, de 4 de maig; així com la resta de l'ordenament jurídic vigent.  
Vint-i-uné. Facultats d'execució i desplegament  
La Direcció General de Labora podrà dictar les instruccions i adoptar les mesures que considere oportunes per a aplicar, interpretar i executar esta resolució.  
  
Vint-i-dosé. Efectes  
La present resolució tindrà efectes des de l'endemà de ser publicada en el Diari Oficial de la Generalitat Valenciana. No obstant això, es podran finançar actuacions amb càrrec a esta resolució des de l'1 de gener 2024.  
Esta resolució esgota la via administrativa i contra esta es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de publicar-se en el Diari Oficial de la Generalitat Valenciana, d'acord amb el que s'establix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant del director general de Labora, Servei Valencià d'Ocupació i Formació, en el termini d'un mes des de l'endemà de publicar-se en el Diari Oficial de la Generalitat Valenciana, de conformitat amb els articles 123 i 124 de la Llei 39/2015 de procediment administratiu comú de les administracions públiques. Això, sense perjuí que els interessats puguen exercitar-ne, si és el cas, qualsevol altra acció que consideren procedent.  
  
  
València, 4 de juliol de 2024.- El director general de LABORA, Servei Valencià d'Ocupació i Formació: Antonio Galvañ Díez.